Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu tuote-eritelmän muun kuin vähäisen muutoksen hyväksymistä koskevan hakemuksen julkaiseminen

(2022/C 346/06)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”Hofer Rindfleischwurst”

EU-nro: PGI-DE-0722-AM01 – 17.6.2020

SAN ( ) SMM (X)

1. Hakijaryhmä ja oikeutettu etu

Fleischer-Innung Hof-Wunsiedel

Muutoksen hakija on sama kuin alkuperäinen hakija. Kyseessä on suojattujen tuotteiden tuottaja- ja jalostajayhdistys.

Osoite: Hohe Straße 20, 95030 Hof

Maa: Saksa

Sähköposti: Fleischer-innung-hof@t-online.de

2. Jäsenvaltio tai kolmas maa

Saksa

3. Tuote-eritelmän kohta, jota / kohdat, joita muutos koskee

☐ Tuotteen nimi

☒ Tuotteen kuvaus

☐ Maantieteellinen alue

☒ Alkuperätodisteet

☒ Tuotantomenetelmä

☒ Yhteys maantieteelliseen alkuperään

☐ Merkinnät

☐ Muu

4. Muutosten tyyppi

☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

5.1. Tuotteen kuvaus

1. Muutos

1) Poistetaan ensimmäisen kappaleen virkkeestä ”Levitettävä makkaramassa täytetään (sellofaanista tehtyyn) tekosuoleen, jonka läpimitta on 40–55 mm.” ilmaisu ”(sellofaanista tehtyyn)”. Monet tuottajat käyttävät muista raaka-aineista valmistettuja tekokuoria. Tämä ei kuitenkaan heikennä Hofer Rindfleischwurst -makkaran laatua.

2. Muutos

2) Poistetaan ensimmäisestä kappaleesta seuraava virke: ”Läpimitasta riippuen yksittäinen Hofer Rindfleischwurst on enintään 50 cm pitkä ja painaa 150–800 g.” Joissakin tapauksissa tuotetaan myös pidempiä, kevyempiä tai painavampia makkaroita. Koska tämä ei vaikuta tuotteen laatuun, pituutta ja painoa koskevia rajoituksia ei tarvita.

3. Muutos

3) Korvataan kuudennen kappaleen ilmaisussa ”vesipitoisuus 50–55 %, rasvapitoisuus 25–30 %” luku ”25” luvulla ”20”. Useiden tuottajien Hofer Rindfleischwurst -makkaran rasvapitoisuus on reseptien mukaan aina ollut hieman alhaisempi. Pienintä sallittua rasvapitoisuutta on muutettu niin, ettei se estä makkaran perinteistä tuotantoa. Tämä ei vaikuta Hofer Rindfleischwurst -makkaran laatuun.

4. Muutos

4) Korvataan kuudennen kappaleen ilmaisussa ”sianlihan ja selkärasvan osuus enintään 30 %” ilmaisu ”30 %” ilmaisulla ”40 %”. Useiden tuottajien Hofer Rindfleischwurst -makkarassa sianlihan ja selkärasvan osuus on reseptien mukaan aina ollut hieman suurempi. Suurinta sallittua osuutta on muutettu niin, ettei se estä makkaran perinteistä tuotantoa. Tämä ei vaikuta suurimpaan sallittuun rasvapitoisuuteen.

5. Muutos

5) Poistetaan kahdeksannen kappaleen viimeinen virke ”Nuorten nautojen lihaa ei käytetä Hofer Rindfleischwurst -makkaran valmistukseen.” Tuotantoprosessissa on aina käytetty nuorten teuraseläinten eli nuorten nautojen lihaa. Koska tämä ei heikennä tuotteen laatua, kyseistä rajoitusta ei tarvita.

6. Muutos

6) Korvataan yhdeksännen kappaleen ensimmäisessä virkkeessä ”Sen pääasiallinen raaka-aine on vähärasvainen R 1 -luokan naudanliha, josta on poistettu jänteet (osuus 2/3), ja S VIII -luokan sian selkärasva (osuus 1/3)” ilmaisu ”2/3” ilmaisulla ”vähintään 60 %” ja ilmaisu ”S VIII -luokan sian selkärasva (osuus 1/3)” ilmaisulla ” S VIII- ja S 1 -luokkien sian selkärasva (osuus yhteensä enintään 40 %)”. Prosenttiosuuksien muutokset johtuvat 4 kohdassa tehdystä prosenttiosuuden muutoksesta, ja niiden tarkoituksena on yhdenmukaistaa ja selkeyttää koko eritelmää. Useiden tuottajien Hofer Rindfleischwurst -makkarassa sianlihan ja selkärasvan osuus on reseptien mukaan aina ollut hieman suurempi. Suurinta sallittua osuutta on muutettu niin, ettei se estä makkaran perinteistä tuotantoa.

7. Muutos

7) Poistetaan yhdeksännen kappaleen viimeinen virke ”Selkärasvan mukana voidaan lisätä vähäinen määrä S 1 -luokan sianlihaa, mutta käytäntö on pikemminkin harvinainen.” Osa tuottajista on perinteisesti lisännyt makkaraan sianlihaa. Koska edelliseen virkkeeseen sisällytettiin maininta sianlihan lisäämisestä (ks. muutos 6), tämä virke on tarpeeton, ja se voidaan poistaa.

8. Muutos

8) Poistetaan kymmenes kappale ”Naudanliha on yleensä peräisin naaraspuolisista eläimistä, harvemmin sonneista. Lihana käytetään naudanpaistia, jonka rasvapitoisuus on noin 5 %. Jos käytetään sianlihaa, se on siankinkkua, jonka rasvapitoisuus on noin 4 %. Selkärasvan rasvapitoisuus on noin 70 %.” Koska yksittäiset lihapalat tai eläimen sukupuoli eivät vaikuta merkittävällä tavalla lopputuotteen laatuun, näiden seikkojen osalta ei tarvita yksityiskohtaisia vaatimuksia. Tämä koskee myös yksittäisten lihapalojen rasvapitoisuutta.

5.2. Alkuperätodisteet

1. Muutos

1) Poistetaan ensimmäisen kappaleen toisesta virkkeestä ”Teurastamo saa jäljennöksen nautaeläinpassista ja ilmoittaa teurastuksesta nautaeläinten tietokantaan Müncheniin.” ilmaisu ”Müncheniin”. Tieto siitä, missä nautaeläinten tietokantaa pidetään, on merkityksetön, ja se voidaan poistaa.

2. Muutos

2) Korvataan ensimmäisen kappaleen kolmannessa virkkeessä ”Hofer Rindfleischwurst -makkaran valmistuksessa käytettävien raaka-aineiden leikkaamisen, lajittelun ja jatkokäsittelyn aikana jäljitettävyys todistetaan erien muodostamisen ja kirjallisten asiakirjojen perusteella.” ilmaisu ”jäljitettävyys todistetaan erien muodostamisen ja kirjallisten asiakirjojen perusteella” ilmaisulla ”jäljitettävyyden on vastattava oikeudellisia vaatimuksia”. Pienet tuottajat eivät aina pysty toimittamaan riittävän yksityiskohtaisia asiakirjoja. Oikeudellisten vaatimusten täyttäminen riittää.

3. Muutos

3) Poistetaan ensimmäisen kappaleen viimeinen virke ”Jalostamo voi näin ollen ilmoittaa tarkasti, mitä raaka-aineita mistäkin eläimestä on jalostettu Hofer Rindfleischwurst -makkaraa varten, ja ilmoittaa, mistä raaka-aineet ovat peräisin.” Pienet tuottajat eivät aina pysty toimittamaan riittävän yksityiskohtaisia asiakirjoja. Oikeudellisten vaatimusten täyttäminen riittää myös tässä yhteydessä.

4. Muutos

4) Poistetaan toisen kappaleen toisesta virkkeestä ”Synteettiseen kuoreen painetaan ”Hofer Rindfleischwurst” ja tuottajan nimi.” ilmaisu ”ja tuottajan nimi”. Kaikilla tuottajilla ei ole tuottajan nimellä varustettuja painettuja kuoria esimerkiksi kustannussyistä. Maininta ”Hofer Rindfleischwurst” riittää, kunhan tuottajan nimi ilmoitetaan muualla (esim. merkinnöissä).

5.3. Tuotantomenetelmä

1. Muutos

1) Lisätään ensimmäisen kappaleen toisessa virkkeessä ”Raaka-aineena käytetään naudan- ja sianlihaa eläimistä, jotka ovat syntyneet ja jotka kasvatettu pääasiassa yksilöidyllä maantieteellisellä alueella ja sen ulkopuolella pääasiassa Oberfrankenin, Oberpfalzin ja Thüringenin alueilla.” ilmaisun ”kasvatettu” jälkeen ilmaisu ”mieluiten” ja poistetaan ilmaisu ”pääasiassa”. Lisäksi korvataan ilmaisu ”ja sen ulkopuolella pääasiassa” ilmaisulla ”tai” ja korvataan ilmaisu ”Oberfrankenin, Oberpfalzin ja Thüringenin alueilla” ilmaisulla ”Oberfrankenin ja Oberpfalzin alueilla tai Thüringenin tai Saksin osavaltiossa”. Se, että naudat tai siat voivat nyt olla peräisin myös Saksista, ei laajenna maantieteellistä aluetta, sillä eritelmän aiempi sanamuoto oli avoin (”pääasiassa”).

2. Muutos

2) Poistetaan ensimmäisen kappaleen kolmas virke ”Nämä naudat ja siat teurastetaan ainoastaan yksilöidyllä maantieteellisellä alueella.” Hofissa sijaitseva teurastamo lopetti nautojen teurastamisen, ja Helmbrechtin teurastamossa, joka sijaitsee yksilöidyllä maantieteellisellä alueella, voidaan teurastaa vain pieniä määriä nautoja. Tämä ei riitä jalostukseen tarvittavien lihamäärien tuotantoon. Tästä syystä aiempi rajoitus, jonka mukaan teurastuksen oli tapahduttava ainoastaan yksilöidyllä maantieteellisellä alueella, on poistettava. Tämä ei vaikuta Hofer Rindfleischwurst -makkaran laatuun tai tuoreuteen, sillä alueen välittömässä läheisyydessä sijaitsee paljon teurastamoja (erityisesti naapuriosavaltioissa Saksissa ja Thüringenissä).

3. Muutos

3) Korvataan ensimmäisen kappaleen viimeinen virke ”Myös koko tuotantoprosessi toteutetaan yksilöidyllä maantieteellisellä alueella.” virkkeellä ”Hofer Rindfleischwurst -makkara tuotetaan yksilöidyllä maantieteellisellä alueella. Tämä tarkoittaa, että koko tuotantoprosessin, teurastus mukaan luettuna, on tapahduttava yksilöidyllä maantieteellisellä alueella sijaitsevilla tiloilla. Tuotantoprosesseilla tarkoitetaan erityisesti lihan leikkaamista, lihan luokittelua ja valmistusprosessia. Vähärasvainen liha murskataan ja siihen sekoitetaan kaikki ainesosat (lukuun ottamatta nitriittisuolaa) lihaleikkurissa ja/tai -myllyssä. Tämän jälkeen lihaan sekoitetaan nitriittisuola. Näin valmistettu levitettävä makkaramassa täytetään tekokuoriin. Hofer Rindfleischwurst -makkara viimeistellään kylmäsavustuksella, joka antaa makkaralle miellyttävän savun aromin.” Muutos on tarpeen, sillä aiempien poistojen vuoksi ei olisi enää ollut selvää, mitkä tuotantovaiheet on toteutettava yksilöidyllä maantieteellisellä alueella. Vaiheet on rajattu tarkasti tarkoituksella makkaran erityisten ominaisuuksien korostamiseksi. Tämän pitäisi nimenomaisesti estää tuotteen tarjoaminen myyntiin alueen ulkopuolella.

4. Muutos

4) Poistetaan toinen kappale ”Kuten edellä mainittiin, Hofer Rindfleischwurst -makkaralle on ominaista korkea laatu ja tuoreus. Tämä edellyttää, naudat ja siat teurastetaan yksilöidyllä maantieteellisellä alueella sijaitsevissa teurastamoissa ja että tuotantoprosessi tapahtuu kyseisellä alueella.” Ks. muutos 2.

5. Muutos

5) Lisätään viidennessä kappaleessa virkkeeseen ”Vähärasvainen liha murskataan ja siihen sekoitetaan kaikki ainesosat (lukuun ottamatta nitriittisuolaa) lihaleikkurissa.” ilmaisun ”lihaleikkurissa” jälkeen ilmaisu ”ja/tai -myllyssä”. Jäljempänä olevan muutoksen 6 seurauksena lisätään viittaus lihamyllyyn kaikkien mahdollisten jalostusvaiheiden ottamiseksi huomioon.

6. Muutos

6) Korvataan aiempi kuudes kappale ”Näin saatu massa jauhetaan lihamyllyssä 0,6 mm:n reikälevyn läpi. Tämän jälkeen massa laitetaan jälleen leikkuriin ja siihen lisätään mausteet ja nitriittisuola, joka lisää punaisuutta ja parantaa värin pysyvyyttä. Jotta massasta saadaan mahdollisimman hienoa ja raekooltaan tasaista, se pilkotaan leikkurissa suurella nopeudella ja 12 celsiusasteen loppulämpötilassa (leikkurimenetelmä) käyttäen teräviä leikkausvälineitä.” virkkeellä ”Tämän jälkeen massaan sekoitetaan nitriittisuola.” Kuvattu tuotantoprosessi on erittäin yksityiskohtainen ja turhan rajoittava, eikä se kata kaikkia erilaisia perinteisiä tuotantomenetelmiä. Tämän vuoksi osa perinteisistä tuottajista ei enää pysty toimittamaan tuotettaan pitkällä aikavälillä. Lisäksi jotkin tuotteen laatua ja ulkonäköä koskevista vaatimuksista ovat merkityksettömiä ja rajoittavat siksi tarpeettomasti tuottajien ammatin harjoittamista. Jotta tuotannosta ei tulisi tarpeettoman vaikeaa, yksityiskohtaiset kuvaukset poistetaan.

5.4. Yhteys maantieteelliseen alkuperään

Muutos

Korvataan saksankielisen alkuperäisversion 2 kohdan ”Tuotteen erityisyys” toisen kappaleen kolmannessa virkkeessä ilmaisu ”Prämienprodukt” ilmaisulla ”Premiumprodukt”. [Muutos ei vaikuta suomenkieliseen versioon.]

Muutoksella ainoastaan korjataan kirjoitusvirhe. Ilmaisun muodon oli (aina) tarkoitus olla ”Premiumprodukt”.

YHTENÄINEN ASIAKIRJA

”Hofer Rindfleischwurst”

EU-nro: PGI-DE-0722-AM01 – 17.6.2020

SAN ( ) SMM (X)

1. Nimi/nimet

”Hofer Rindfleischwurst”

2. Jäsenvaltio tai kolmas maa

Saksa

3. Maataloustuotteen tai elintarvikkeen kuvaus

3.1. Tuotelaji

Luokka 1.2 Lihavalmisteet (kuumennetut, suolatut, savustetut jne.)

3.2. Kuvaus 1 kohdassa nimetystä tuotteesta

”Hofer Rindfleischwurst” on levitteeksi soveltuva muodoltaan pitkänomainen raakamakkara. Levitettävä makkaramassa täytetään tekosuoleen, jonka läpimitta on 40–55 mm. Makkaran väri on miellyttävällä tavalla voimakkaan lihanpunainen.

Hofer Rindfleischwurst -makkaran maku on tuotteelle ominainen, hienostuneen mausteinen ja kevyesti pippurinen. Lisäksi kylmäsavustus pyökkisavulla antaa sille miellyttävän savun aromin.

”Hofer Rindfleischwurst” on levitteeksi soveltuva hienonnettu raakamakkara, joka erottuu muista tuoreutensa ansiosta. Sen erityinen maku ja aromi säilyvät ainoastaan 2–3 päivää, minkä vuoksi sitä ei ole tarkoitettu varastoitavaksi pidempään.

Tyhjiöpakattuna ”Hofer Rindfleischwurst” säilyy hieman pidempään (vähintään 10 päivää). Tämä edellyttää kuitenkin, että tyhjiöpakattu tuote säilytetään kylmässä.

Hofer Rindfleischwurst -makkaran muita laatuominaisuuksia ovat tasaisen punainen väri, erinomainen levittyvyys ja massan tasainen rakenne.

Koska Hofer Rindfleischwurst -makkaran raaka-aineena käytetään vähärasvaista naudanlihaa, tuote sisältää runsaasti muuta lihaproteiinia kuin sidekudosproteiinia. Makkarassa on oltava vähintään 10 % sidekudosproteiinitonta lihaproteiinia. Baijerin lihakauppa-alan riippumattoman toiminnan- ja laadunvalvontalautakunnan (Neutrale Betriebs- und Qualitätsprüfung für Fleischerfachgeschäfte im bayerischen Fleischerhandwerk, NBQP) selvityksissä Hofer Rindfleischwurst -makkaran teknisiksi ominaisuuksiksi saatiin seuraavat arvot: vesipitoisuus 50–55 %, rasvapitoisuus 20–30 % ja sianlihan ja selkärasvan osuus enintään 40 %.

Tärkeimmät lisäaineet ovat nitriittisuola ja punaista väriä lisäävä askorbiinihappo. Nitriittisuolan osuus on 2,5 %, ja askorbiinihapon (punaista väriä lisäävä) pitoisuus on 0,5 %. Pääasiallisina mausteina käytetään suolaa ja hienoksi jauhettua pippuria. Maun parantamiseksi tai eriyttämiseksi on sallittua lisätä erilaisia maustesekoituksia pieninä määrinä.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Raaka-aineina käytettävän lihan ja rasvan tyyppi on ensiarvoisen tärkeä Hofer Rindfleischwurst -makkaran asianmukaisen valmistuksen kannalta. Parhaana pidetään täysikasvuisten ja vanhempien teuraseläinten lihaa. Niiden etuja ovat voimakas väri ja hyvin varttunut liha. Valmistukseen käytetään naudan- ja sianlihaa.

Hofer Rindfleischwurst -makkaran pääasiallinen raaka-aine on vähärasvainen R I -luokan naudanliha, josta on poistettu jänteet (vähintään 60 %), ja S VII- ja S 1 -luokkien sian selkärasva ja sianliha (osuus yhteensä enintään 40 %).

Hofer Rindfleischwurst -makkaralle on ominaista korkea laatu ja tuoreus. Sen valmistukseen käytetään yksinomaan juuri teurastetun eläimen lihaa. Tuotantoprosessiin ei käytetä kypsytettyä, riippunutta tai jäädytettyä lihaa.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Hofer Rindfleischwurst -makkaran valmistus tapahtuu yksilöidyllä maantieteellisellä alueella. Tämä tarkoittaa, että koko tuotantoprosessin, teurastus mukaan luettuna, on tapahduttava yksilöidyllä maantieteellisellä alueella sijaitsevilla tiloilla. Tuotantoprosesseilla tarkoitetaan erityisesti lihan leikkaamista, lihan luokittelua ja muuta valmistusprosessia.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6. Tuotteen, johon rekisteröity nimi viittaa, merkitsemistä koskevat erityiset säännöt

—

4. Maantieteellisen alueen tarkka rajaus

Hofin kaupungin alue ja Hofin piirikunta.

5. Yhteys maantieteelliseen alueeseen

1) Maantieteellisen alueen erityisyys:

Hofer Rindfleischwurst -makkaraa on valmistettu yksilöidyllä maantieteellisellä alueella yli 50 vuoden ajan.

Vuonna 1950 hofilainen lihamestari Hans Millitzer valmisti ensimmäistä kertaa naudanlihamakkaraa vähärasvaisesta naudanlihasta. Hänen avustajansa Gottfried Rädlein jatkoi perinnettä valmistamalla Hofer Rindfleischwurst -makkaraa Hofissa omassa yrityksessään vuosina 1962–1993, jolloin tuotteen maine levisi myös kauas kaupungin rajojen ulkopuolelle.

Kysyntä oli niin suurta, että Gottfried Rädlein jalosti makkaraksi viikoittain jopa 15 naudan takaneljännestä ja valmisti toisinaan jopa sunnuntaisin ja juhlapäivinä Hofer Rindfleischwurst -makkaraa oman erityisreseptinsä mukaan. Levitettävänä raakamakkarana se oli todellinen tuoretuote, minkä vuoksi sen erityinen maku ja aromi säilyivät vain 2–3 päivää. Koska ”Hofer Rindfleischwurst” on erityisen vähärasvainen ja helposti sulava, jopa lääkärit suosittelivat sitä.

Myöhempinä vuosina useat muutkin alueen lihamestarit kiinnostuivat perinteisestä Hofer Rindfleischwurst -makkarasta ja halusivat tuottaa ja tarjota sitä markkinoille. Tammikuussa 1993 Gottfried Rädleinin liike siirtyi tunnetulle hofilaiselle lihamestarille Albert Schillerille, joka valmistaa vielä nykyäänkin Hofer Rindfleischwurst -makkaraa Gottfried Rädleinin oppien mukaan. Hofin lihamestarikillan silloisen suurmestarin ansiosta Hofer Rindfleischwurst -makkaran valmistusohje sisällytettiin vuonna 1993 Saksan liittotasavallan lihavalmisteiden luetteloon numerolla 2.2120.1.

2) Tuotteen erityisyys:

Kuten edellä on kuvattu, ”Hofer Rindfleischwurst” on laadukas ja maultaan erityinen tuote, joka on hyvin arvostettu ja tunnettu alueellinen erikoisuus varsinkin Hofin kaupungissa ja Hofin piirikunnassa. Se on erittäin pidetty ja haluttu tuote paikallisen väestön keskuudessa, ja myös muualta tulevat vieraat arvostavat sitä suuresti. Tuotteen merkityksestä ja tunnettuudesta kertoo myös sen sisällyttäminen Saksan elintarvikeluetteloon.

”Hofer Rindfleischwurst” on jo palkittu useissa makkarakilpailuissa. Yksilöidyn maantieteellisen alueen lihamestarit osallistuvat Baijerin lihamestareiden yhdistyksen vuosittain järjestämään laatuarviointiin Hofer Rindfleischwurst -makkarallaan. Tähän asti tuote on aina palkittu kulta- tai hopeamitalilla. Vastaavanlaisia tuloksia on saavutettu kansallisella tasolla myös Saksan elintarvikealan yhdistyksen (DLG) järjestämissä laatuarvioinneissa. Huhtikuussa 2009 Hofissa pidetyssä viimeisimmässä Oberfrankenin elintarvikenäyttelyssä järjestettiin myös makkaratuotteiden yleinen maistelutilaisuus, ja paikalliset tiedotusvälineet kertoivat vuolaasti Hofer Rindfleischwurst -makkaran alueellisena tuotteena saavuttamasta maineesta.

3) Syy-seuraussuhde:

”Hofer Rindfleischwurst” on Hofin alueelle tyypillinen tuote. Se on lähtöisin Hofin alueelta, ja paikalliset tuottajat valmistavat sitä yli 50-vuotisten perinteiden ja erityisten reseptien ja menetelmien mukaisesti. Tuotteen arvostus ja maine ovat siksi voimakkaasti sidoksissa sen alkuperään yksilöidyllä maantieteellisellä alueella.

Tuote-eritelmän julkaisutiedot

https://register.dpma.de/DPMAregister/geo/detail.pdfdownload/41939

(1) EUVL L 343, 14.12.2012, s. 1.